OpenLLM-France/wikimedia huggingface dataset:
# César Delgado

César Fabián "Chelito" Delgado Godoy (Rosario, 18 d'agost de 1981) és un futbolista argentí, que actualment milita al Club de Fútbol Monterrey mexicà. Va obtenir la medalla d'or en els Jocs Olímpics d'Atenes de 2004.
Abans d'anar al Cruz Azul de la Primera Divisió de Mèxic, Delgado va debutar amb el Rosario Central, on es va destacar per la seva habilitat i capacitat de generar assistències. Va formar una recordada dupla amb el centre davanter Luciano Figueroa (qui després marxar al Cruz Azul), qui va ser golejador del Clausura 2003.
Delgado es va unir al Cruz Azul per a l'Obertura 2003, on va finalitzar amb 16 partits jugats i vuit gols. en el Clausura 2004 té una destacada actuació i seria l'any en què Delgado arriba a la selecció absoluta del seu país. El desembre del 2007 la directiva del Cruz Azul va anunciar la seva sortida del club després de 4 anys i a començaments del 2008 s'anuncia la seva incorporació al club Lió, on aconsegueix el campionat de la Ligue 1.

## Internacional

Delgado va ser part important per a la classificació del seu equip a la Copa Mundial de Futbol de 2006, ja que va participar en gran part de les eliminatòries "El Chelito" també va jugar per al seu equip a la Copa Amèrica de futbol 2004, marcant un gol a la final davant del Brasil, i va ser part de la Selecció Argentina que va aconseguir la medalla d'or en els Jocs Olímpics de 2004, torneig en el qual va col·laborar amb dos gols, el 2005 va jugar la Copa Confederacions, el 2006 va jugar la part final de les eliminatòries però tanmateix no va ser portat en la cita mundialista a Alemanya. L'extècnic del seleccionador Alfio Basile l'ha convocat en una ocasió.

## Clubs

| Club | Any |
| Rosario Central | 2000- 2003 |
| Cruz Azul | 2003- 2008 |
| Olympique Lyonnais | 2008-2011 |
| CF Monterrey | 2011- |

## Títols

* Medalla d'Or als Jocs Olímpics d'Atenes amb Argentina (2004)
* Subcampió de la Copa Amèrica amb Argentina (2004)
* Subcampió de la Copa Confederacions de la FIFA amb Argentina (2005)
* Campió de la Ligue 1.
* 1 Copa de França

## Distincions

* Elegit millor davanter per dreta de la Lliga Mexicana (2005)
* Premi Televisa Deportes com a millor davanter per la dreta de la Lliga Mexicana (2006)
* Millor jugador estranger de la Lliga Mexicana César Delgado (2004)
* Millor jugador del la copa panamericana

## Enllaços externs

* Video Video Compilado dels seus gols en Cruz Azul
# Gonzalo Marzà Trilles

Gonzalo Marzà Trilles (Vilafamés, 10 d'abril de 1916 - Pamplona, 6 de setembre de 1996) fou un futbolista castellonenc de la dècada de 1940.
Debutà com a futbolista a Sport La Plana la temporada 1934-35 i el 1936 al Vila-real CF. Acabada la guerra ingressà al CE Castelló, on jugà una temporada, abans de fitxar pel Reial Madrid, on romangué durant tres temporades. La major part de la seva carrera la passà al Celta de Vigo, on jugà durant deu temporades, no d'elles a primera divisió. El seu darrer club fou CA Osasuna.

## Referències

* ↑ «Nació en un mas de Villafamés y jugó en el Real Madrid, 41-44». elperiodicomediterraneo.com. [Consulta: 9 abril 2020].
* ↑ «Gonzalo Marzá». Yo jugué en el Celta, 15-08-2009. [Consulta: 9 abril 2019].
* ↑ Gonzalo Marzà Trilles a BDFutbol
# Àcid nonanoic

L'àcid nonanoic (anomenat també de forma no sistemàtica àcid pelargònic) és un àcid carboxílic de cadena lineal amb nou àtoms de carboni i fórmula molecular ${\ce {C9H18O2}}$. En bioquímica se'l considera un àcid gras i se simbolitza per C9:0.
A temperatura ambient l'àcid nonanoic és un líquid incolor, té olor i gust de coco, solidifica a 12,5 °C i bull a 255,6 °C. La seva densitat és de 0,907 g/cm³ entre 4 °C i 20 °C i el seu índex de refracció val 1,4322 a 20 °C. És pràcticament insoluble en aigua i soluble en etanol, cloroform i dietilèter. Cristal·litza en el sistema monoclínic, grup espacial P 21/c, la seva cel·la elemental té els valors: a = 21,1130 Å, b = 4,9188 Å, c = 10,1177 Å, α = 90°, β = 93,778° i γ = 90°.
L'àcid nonanoic es pot aïllar de l'oli de gerani, el qual gènere és Pelargonium, d'on prové el seu nom no sistemàtic àcid pelargònic. L'oli de gerani fou obtingut per primer cop el 1827 pel químic francès Constant A. Récluz (1797–1873) a partir del Pelargonium roseum, i el 1846 F. Pless n'aïllà l'àcid nonanoic. El mateix any el químic austríac Josef Redtenbacher (1810-1870) l'obtingué per oxidació de l'acid oleic, els químic francesos Auguste A.T. Cahours (1813-1891) i Charles F. Gerhardt (1816-1856) per oxidació de l'oli de ruda.
Èsters sintètics seus es fan servir com saboritzants. També es fa servir per plastificar i en laques. La seva sal d'amoni es fa servir com herbicida.

## Referències

* ↑ «LipidBank - Fatty acid(DFA0009)». [Consulta: 8 març 2018].
* ↑ Bond, Andrew D. «On the crystal structures and melting point alternation of the n-alkyl carboxylic acids» (en anglès). New J. Chem., 28, 1, 12-01-2004, pàg. 104–114. DOI: 10.1039/b307208h. ISSN: 1369-9261.
* 1 2 3 Gmelin, Leopold. Hand-book of Chemistry (en anglès). Cavendish Society, 1859.
* ↑ «Department of Organic Chemistry» (en anglès). Arxivat de l'original el 2018-03-08. [Consulta: 8 març 2018].
* ↑ Pless, F. Ann. der Chem. u Pharm., LIX, 1846, pàg. 54.

## Enllaços externs

* MSDS at usbweb.com Arxivat 2007-10-08 a Wayback Machine.
# Mapa Pastor

Cristina Pastor Miró, coneguda artísticament com a Mapa Pastor (Alcoi, 1966) és una muntadora i editora de cinema valenciana, guanyadora de diversos premis, entre ells un Gaudí al millor muntatge i un Goya al millor muntatge.
Va començar a estudiar a la universitat filosofia i biologia, però els va deixar per dedicar-se a la música, com a baixista de "45 Revolutions", i la fotografia. Després continuà estudiant Imatge i So, i en acabar va treballar en edició i postproducció a Canal 9. Després va treballar com a assistent de muntatge de Daniel Monzón i Álex de la Iglesia a les pel·lícules La comunidad, Pasos de baile i 800 balas, Crimen ferpecto o Palmeras en la nieve. Debutà com a muntadora amb Santiago Segura a Torrente 3: El protector i assolí el seu primer tan èxit el 2009 amb Celda 211, amb el qual va aconseguir el Goya al millor muntatge, la medalla del CEC al millor muntatge i el Premi Mestre Mateo al millor muntatge. El 2014 va guanyar el Gaudí al millor muntatge pel seu treball a El Niño, pel que fou novament nominada al Goya.
També és professora a l'Escuela de Cinematografía y del Audiovisual de la Comunidad de Madrid (ECAM).

## Filmografia

* Torrente 3: El protector (2005)
* Memorias de una guerrillera (2007)
* Plutón B.R.B. Nero (tres episodis, 2008)
* Celda 211 (2009)
* El kaserón (2010)
* Bestezuelas (2010)
* Hay alguien ahí (2010)
* Silencio en la nieve (2011)
* Buscando a Eimish (2012)
* Evelyn (2012)
* Presentimientos (2013)
* El Niño (2014)
* La playa de los ahogados (2015)
* Francisco: El padre Jorge (2015)
* Los del túnel (2016)
* Zona hostil (2017)
* Yucatán (2018)
* Bajo el mismo techo (2019)
* Historias lamentables (2020)

## Referències

* ↑ Mapa Pastor, Diccionario Audiovisual Valenciano
* ↑ Mapa Pastor, el poder de la imagen, a pagina66.com
* ↑ Mapa Pastor y el montaje de Celda 211 con Final Cut Pro, finalcutpro.es
* ↑ "Celda 211", ganadora de los premios de los escritores cinematográficos, La Información, 9 de febrer de 2010
* ↑ LISTAXE COMPLETA DE GAÑADORES DOS PREMIOS MESTRE MATEO 2009 DA ACADEMIA GALEGA DO AUDIOVISUAL, al web de l'Acadèmia Audiovisual Gallega
* ↑ L'alcoiana Cristina “Mapa” Pastor nominada a un Goya al Millor Montatge, aramultimedia, 2 de febrer de 2015
# Paulinho Piracicaba

Paulo Robspierry Carreiro (Piracicaba, 16 de gener de 1983), més conegut com a Paulinho Piracicaba o simplement Paulinho és un futbolista brasiler naturalitzat hongkonguès que s'exerceix en la posició de davanter. Actualment juga al club Shenzhen Ruby de la Primera Lliga Xina, la màxima divisió del futbol de la Xina

## Internacional

Paulinho va adquirir el passaport hongkonguès el 31 d'octubre de 2015 amb el qual quedava habilitat per jugar per la selecció de Hong Kong.
El seu debut internacional amb Hong Kong es va produir el 7 de novembre de 2015 en un partit amistós contra Birmània. En aquest mateix mes va participar en els partits que Hong Kong va jugar contra la Maldives i Xina corresponents al grup B de la segona ronda de la classificació d'AFC per a la Copa Mundial de Futbol de 2018 i la Copa Asiàtica 2019, Paulinho va marcar el seu primer gol en el partit contra Maldives mitjançant un tir penal.

## Referències

* ↑ «保連奴、艾里奧相繼取得香港特區護照» (en xinès). Kitchee Football Team, 31-10-2015. Arxivat de l'original el 2016-02-02. [Consulta: 5 gener 2016].
* ↑ «國際友誼賽 - 香港 5:0 緬甸» (en xinès). HKFA, 07-11-2015. [Consulta: 15 desembre 2015].
* ↑ «球賽結果» (en xinès). HKFA, 07-11-2015. Arxivat de l'original el 2016-02-07. [Consulta: 15 desembre 2015].
* ↑ «2015-11-07 香港 5-0 緬甸 (全場)» (en xinès). HK Football 香港足球, 08-11-2015. [Consulta: 15 gener 2016].

## Enllaços externs

* Perfil de Paulinho Piracicaba en Soccerway.com
# César Cánovas Herrerias

César Cánovas (Monistrol de Montserrat, 1971) és un sommelier català. L'any 2006 fou qualificat com a millor sommelier d'Espanya i com un dels deu millors del món. Després de molts anys treballant al restaurant familiar «Racó d'en Cesc», liderà l'equip de sommeliers de Monvínic i Fastvínic, juntament amb Isabelle Brunet.
Començà la seva carrera al restaurant de la seva família «Racó d'en Cesc» a Barcelona, des de 1986. Seguí el curs de sommeliers de la UAES (Unión de asociaciones Españolas de Sumilleres), a l'Escola d'Hostaleria de Barcelona (1998). Fou ajudant de sommelier al restaurant El Bulli i, des del 2002, ha exercit de professor del curs de sommeliers de la UAES a l'escola de turisme i hostaleria CETT.

## Premis

* Campió de Catalunya de Sommeliers 2002-2005.
* Campió d'Espanya de sommeliers 2002-2005, finalista el 2000.
* Campió Trofeo Ruinart millor sommelier d'Espanya 2001-2004.
* Representant espanyol en un campionat del món (10 º classificat) i dos certàmens europeus (6 º classificat en 2004).
* Premi de l'Acadèmia Catalana de Gastronomia al professional de l'any
* Premis Verema en la categoria de Millor tractament del vi al restaurant

## Referències

* ↑ «Verema» (en castellà). [Consulta: 20 maig 2011].
* ↑ «Escoladist» (en castellà). Arxivat de l'original el 2010-02-03. [Consulta: 20 maig 2011].
* ↑ «Verema» (en castellà). [Consulta: 20 maig 2011].
* ↑ «TripAdvisor» (en castellà). [Consulta: 20 maig 2011].

## Enllaços externs

* El Bulli
* Mon vínic Arxivat 2011-05-10 a Wayback Machine.
* Fast Vínic Arxivat 2011-05-21 a Wayback Machine.
* Vinus Veritas Arxivat 2015-07-24 a Wayback Machine.
# Gonzalo Melero

Gonzalo Julián Melero Manzanares (Madrid, 2 de gener de 1994), conegut esportivament com a Melero, és un futbolista espanyol que juga com a migcampista a la UD Almería.

## Trajectòria

Melero es va formar en les categories inferiors del Reial Madrid, on va passar onze anys arribant a debutar amb el Reial Madrid Castella la temporada 2014-15. En aquell mercat d'hivern, el jugador va ser transferit a la SD Ponferradina, en la qual va romandre un any i mig. Durant la temporada 2015-16 en Segona Divisió, Melero va disputar 1.873 minuts repartits en 28 partits marcant un gol davant el Bilbao Athletic.
El juliol de 2016, la SD Huesca fitxa el madrileny, que es converteix així en el novè fitxatge oficial del club. El jugador signaria per una temporada amb l'equip d'Osca.
En la seva primera temporada a Osca, Melero rendeix a un gran nivell i ajuda el club a classificar-se pel play-off d'ascens a Primera. Gonzalo disputa 39 partits en els quals marca 7 gols.
El juliol de 2019 és traspassat al Llevant UE per quatre temporades. Inicia la temporada 2019-20 ingressant habitualment des de la banqueta de suplents per reforçar el mig del camp.
L'1 de setembre de 2022, va acordar un contracte de quatre anys amb la UD Almeria també a la primera divisió.

## Referències

* ↑ El Huesca incorpora a Gonzalo Melero para su centro del campo
* ↑ Gonzalo Melero, nuevo centrocampista del Huesca
* ↑ «El Levante confirma el fichaje de Gonzalo Melero». Mundo Deportivo, 04-07-2019. [Consulta: 31 juliol 2019].
* ↑ «Levante UD y SD Huesca acuerdan el traspaso de Melero que será granota hasta 2023». Llevant UE, 03-07-2019. [Consulta: 3 juliol 2019].
* ↑ «Ni el tiro del final te va a salir». Revista VozEd. Arxivat de l'original el 7 d'octubre de 2019. [Consulta: 30 octubre 2019].
* ↑ «Newest addition Gonzalo Melero to reinforce midfield». UD Almería, 01-09-2022. [Consulta: 2 setembre 2022].

## Enllaços externs

* Gonzalo Melero “Vinc per seguir creixent com a futbolista, i a la Ponferradina puc fer-ho”
* Fitxa a bdfutbol
# Complex d'espècies críptiques

En biologia, un complex d'espècies críptiques és un grup d'espècies que satisfan la definició biològica d'espècie —això és, que estan aïllats reproductivament d'altres espècies— però no són distingibles morfològicament. Les espècies individuals dins del complex poden només ser separades utilitzant dades no morfològics, tals com les anàlisis de seqüències d'ADN, bioacústica, o a través dels estudis d'història de la vida. Poden, però no necessiten ser-ho, parapàtriques, sovint simpàtriques i a vegades al·lopàtriques.
Exemples:
* Grivetes Catharus minimus i Catharus bicknelli
* Família dels rinocríptids Rhinocryptidae
* Astraptes fulgerator (se'n sospiten diversos casos).
Un concepte relacionat és el de superespècie. Aquest és un grup d'almenys dues espècies més o menys distintives amb distribucions aproximadament parapàtriques. No totes les espècies críptiques són superespècies, i viceversa, però moltes ho són.
Exemples:
* Puffinus puffinus - no és una superespècie, però el grup de P. yelkouan formalment els conté.
* Phylloscopus collybita
* Família dels rinocríptids Rhinocryptidae

## Vegeu també

* Espècies bessones

## Enllaços externs

* Shellee Morehead, Jon Seger, Don Feener i Brian Brown, A cryptic species complex in the ant parasitoid Apocephalus paraponerae (Diptera: Phoridae) Arxivat 2010-04-07 a Wayback Machine. (anglès)
# Diagrama de perfil

Els perfils amplien el model UML per mitjar d'estereotips, valors etiquetats i restriccions per plataformes de dominis. Un diagrama de perfil es pot crear per representar l'aplicació de perfils que contenen tipus de llenguatges de codi font i altres construccions, o també per definir estereotips personalitzats per aplicacions especials.

## Bibliografia

* Christoph Kecher: "UML 2.0 - Das umfassende Handbuch" Galileo Computing, 2006, ISBN 3-89842-738-2
* Bernd Österreich (2009). Analyse und Design mit UML 2.3 - Objektorientierte Softwareentwicklung (en alemany) (9 ed.). Múnic: Oldenburg. p. 334. ISBN 978-3-486-58855-2.

## Referències

* ↑ «Diagrames de Perfil» (en anglès). [Consulta: 4 novembre 2014].

## Vegeu també

* Llenguatge unificat de modelat
# Margarida de Saxònia

Margarida de Saxònia és el nom dels següents personatges:
* Margarida de Saxònia (arxiduquessa d'Àustria) (1840 - 1858)
* Margarida de Saxònia (princesa de Hohenzollern-Sigmaringen) (1900 - 1962)
* Margarida de Saxònia (duquessa de Brunswick-Lüneburg) (1469 - 1528)
* Margarida de Saxònia (electriu de Brandenburg)(1449, Weimar - 1501, Spandau), princesa de Saxònia i electriu consort de Brandenburg
# Paulingita-Ca

La paulingita-Ca és un mineral de la classe dels silicats, que pertany al grup de les zeolites. Rep el nom en honor de Linus Carl Pauling (Portland, Oregon, EUA, 28 de febrer de 1901 - Big Sur, Califòrnia, 19 d'agost de 1994), professor de química de l'Institut de Tecnologia de Califòrnia, a Pasadena, "en reconeixement de les seves destacades contribucions a la comprensió de les complexes estructures de minerals de silicats i altres compostos».

## Característiques

La paulingita-Ca és un silicat de fórmula química (Ca,K,Na,Ba,◻)$_{10}$ (Si, Al)$_{42}$O$_{84}$· 34H₂O. Cristal·litza en el sistema isomètric. La seva duresa a l'escala de Mohs és 5.
Segons la classificació de Nickel-Strunz, la paulingita-Ca pertany a «09.GC: Tectosilicats amb H₂O zeolítica, cadenes de connexions dobles de 4-enllaços» juntament amb els següents minerals: amicita, garronita-Ca, gismondina-Ca, gobbinsita, harmotoma, phil·lipsita-Ca, phil·lipsita-K, phil·lipsita-Na, flörkeïta, merlinoïta, mazzita-Mg, mazzita-Na, perlialita, boggsita i paulingita-K.

## Formació i jaciments

Va ser descoberta al pic Three Mile, situat a la localitat de Ritter, dins el comtat de Grant (Oregon, Estats Units). També ha estat descrita a Vinařice, al districte de Kladno (República Txeca). Aquests dos indrets són els únics de tot el planeta on ha estat descrita aquesta espècie mineral.

## Referències

* ↑ «Paulingite-Ca» (en anglès). Mindat. [Consulta: 20 març 2020].
# Nombre de Stokes

El Nombre de Stokes (Stk), anomenat així en honor del matemàtic irlandès George Gabriel Stokes, és un nombre adimensional que caracteritza el comportament de les partícules sospeses en un flux. El nombre de Stokes es defineix com el quocient entre la distància d'aturada d'una partícula i la dimensió característica de l'obstacle, o bé:
$Stk={\frac {\tau \,U_{o}}{d_{c}}}$ on:
* $\tau \,$ és el temps de relaxació de la partícula.
* $U_{o}\,$ és la velocitat del fluid lluny de l'obstacle o corrent lliure.
* $d_{c}\,$ és la dimensió característica de l'obstacle.
Per a $Stk\gg 1$ les partícules continuaran movent-se en línia recta i el fluid evitarà l'obstacle. És a dir, les partícules impactaran amb l'obstacle.
Per a $Stk\ll 1$ les partícules seguiran les línies de corrent del fluid de molt a prop.
# Complex de Pigmalió

El complex de Pigmalió és el desig de crear o modelar a alguna cosa o a algú fins que sigui perfecte. Rep el nom per el seu vincle amb el mite grec homònim. No s'ha de confondre amb l'Efecte Pigmalió.

## Referències

* ↑ Davis, Kathy «Pygmalions in plastic surgery». Health, 2, 1, 1998, pàg. 23–40. ISSN: 1363-4593.
# Àngela Bransuela i Nonell

Àngela Bransuela i Nonell (Mataró, 2 d'agost de 1883 – 14 de novembre de 1965) fou una mare de família i mestressa de casa mataronina que va haver de fer front, al llarg de la vida, a diverses dificultats. Un Institut Escola de la seva localitat porta el seu nom.
De molt joveneta va perdre la mare i poc després les seves germanes grans. Al cap de nou anys de casada, l'any 1905, amb Manuel Plana i Boneri, i ja mare de cinc fills, va quedar vídua i Àngela Bransuela, "Angeleta”, es va posar a treballar per poder mantenir la seva família. Va rebre el suport econòmic de molta gent i així va poder escolaritzar els fills i fins i tot donar-los una bona formació.
Anys més tard el seu fill, el farmacèutic Manuel Plana Bransuela, en agraïment a totes les persones que de vegades de manera anònima havien ajudat la seva mare, va donar uns terrenys a la ciutat per tal que s'hi construís una escola i, portant el nom de la seva mare, en conservés la memòria. Aquella escola de primària s'ha convertit el curs 2018-2019 en l’Institut Escola Àngela Bransuela.

## Referències

* 1 2 3 «Història». Institut Escola Àngela Bransuela. [Consulta: 18 febrer 2023].
* ↑ «Tomàs Viñas i Àngela Bransuela, candidats a convertir-se en institut-escola». Capgros.com, 14-12-2015. [Consulta: 18 febrer 2023].
# Dia Mundial de l'Orgasme

El Dia Mundial de l'Orgasme va ser una acció programada originàriament per al 22 de desembre de 2006 per la parella activista Donna Sheehan i Paul Reffell per tal de coincidir amb el final del solstici d'hivern. La idea inicial era que els participants de tot el món tinguessin un orgasme durant aquest dia mentre pensaven en la pau. A partir d'idees com la de noosfera i el treball del Global Consciousness Project de la Universitat de Princeton, que registra la sortida de nombrosos generadors de nombres aleatoris, es va considerar que un esdeveniment d'aquest tipus tindria un «efecte positiu generalitzat sobre el benestar humà».
Els esdeveniments del 2006 es van inspirar en grups i pràctiques ancestrals relacionades amb el tantra i altres activitats. El Dia Mundial de l'Orgasme ha estat present d'una forma o una altra des de l'any 2000 durant els dies 21 i 22 de desembre en grups privats, i des de 2012 de manera pública arreu del món.
Si bé el Dia Mundial de l'Orgasme es va crear originàriament per a transmetre un missatge de pau, el seu objectiu principal en l'actualitat és conscienciar la ciutadania sobre dos fenòmens que afecten generalment més les dones que els homes: la disorgàsmia (orgasmia dolorosa) i l'anorgàsmia (absència d'orgasme durant les relacions sexuals).

## Referències

* ↑ Pailliez, Caroline. «Journée mondiale de l’orgasme: une journée pour faire vibrer son couple». [Consulta: 22 desembre 2022].
* ↑ «Paul Reffell, actor and adventurer, dies at 68». Point Reyes Light, January 22, 2020. [Consulta: July 26, 2021].
* ↑ Ireland, Judith. «Make love; end monogamy war» (en anglès), 22-12-2006. [Consulta: 22 desembre 2022].
* ↑ Garofoli, Joe. «Anti-war couple conceive new way to generate peace». San Francisco Chronicle, November 19, 2006. [Consulta: March 23, 2014].
* ↑ «Le 22 décembre c'est la Journée Mondiale de l'Orgasme !» (en francès). [Consulta: 22 desembre 2022].
# Pols (pel·lícula)

Pols (Dust) és una pel·lícula franco-belga dirigida per Marion Hänsel, estrenada l'any 1985. Ha estat doblada al català

## Argument

A Sud-àfrica, una soltera assassina el seu pare perquè aquest ha violat l'esposa del capatàs negre de la plantació.

## Repartiment

* Jane Birkin : Magda
* Trevor Howard : El pare
* John Matshikiza : Hendrick
* Nadine Uwampa : Klein Anna
* Lourdes Cristina Boho Sayo : Oud Anna
* René Díaz : Jacob
* Tom Vrebus : Piet

## Premis i nominacions

* 1985: Festival de Venècia: millor opera prima
* 1985: premis César: Nominada a millor pel·lícula francòfona

## Curiositats

Lourdes Cristina Boho Sayo, que interpreta Oud Anna, és la mare de la futbolista Jade Boho, qui naixeria a l'any següent de l'estrena.

## Referències

* ↑ esadir.cat. Pols . esadir.cat.
* ↑ The New York Times. Dust (en anglès). The New York Times.
Viccionari
# Mairead McGuinness

Mairead McGuinness (Ardee, 13 de juny de 1959) és una política i periodista irlandesa, militant del Fine Gael. Ha estat diputada al Parlament Europeu des de 2004 a les legislatures vi, vii i viii, i vicepresident del Parlament Europeu des d'1 de juliol de 2014. Va exercir de periodista des de 1980 al 2004.

## Referències

* ↑ «Mairead McGuinness» (en anglès). European Parliament MEPs.
# Paulingita-K

La paulingita-K és un mineral de la classe dels silicats que pertany al grup de la zeolita. Va ser anomenada en honor de Linus Carl Pauling, un dels científics més importants de tots els temps, en reconeixement de les seves destacades contribucions a la comprensió de les complexes estructures de minerals de silicats i altres compostos.

## Característiques

La paulingita-K és un silicat de fórmula química (K<,Ca,Na,Ba,☐)$_{10}$(Si,Al)$_{42}$O$_{84}$·34H₂O. Cristal·litza en el sistema isomètric. La seva duresa a l'escala de Mohs és 5.
Segons la classificació de Nickel-Strunz, la paulingita-K pertany a «09.GC: Tectosilicats amb H₂O zeolítica, cadenes de connexions dobles de 4-enllaços» juntament amb els següents minerals: amicita, garronita-Ca, gismondina-Ca, gobbinsita, harmotoma, phil·lipsita-Ca, phil·lipsita-K, phil·lipsita-Na, flörkeïta, merlinoïta, mazzita-Mg, mazzita-Na, perlialita, boggsita i paulingita-Ca.

## Jaciments

La paulingita-K va ser descoberta a la Presa Rock Island, al comtat de Douglas (Washington, Estats Units). També ha estat descrita a Alemanya, el Canadà, el Regne Unit i la República Txeca.

## Referències

* 1 2 «Paulingite-K» (en anglès). Mindat. [Consulta: 19 desembre 2019].